খেলার মাঠে সুকের ওয়েডসন বিপক্ষের রাতের ঘুম কেড়ে নেন। তিনি যে কতটা ভয়ঙ্কর, তা এতদিনে প্রমাণ হয়ে গিয়েছে। আইলিগে বেঙ্গালুরু ম্যাচে চোট পেয়েছেন ওয়েডসন। তার পর থেকে মাঠে আর নামতে পারেননি তিনি। চোট সারিয়ে দ্রুত মাঠে ফেরার জন্য তিনি লড়ছেন।  
এ হেন ওয়েডসন বুধবার ধরা দিলেন একেবারে অন্য রূপে। কলকাতা ময়দান দেখল হাইতির তারকার অন্য এক রূপ। খোলস ছেড়ে বেরিয়ে এলেন মানবিক ওয়েডসন। ইত্যাবধি এই ওয়েডসনকে দেখেনি কলকাতা। 

ক্যান্সার হাসাপাতালে ওয়েডসনের সঙ্গে গুরবিন্দর। খাবার তুলে দিচ্ছেন ক্যান্সার আক্রান্ত শিশুর হাতে। 

এদিন চিত্তরঞ্জন ক্যান্সার হাসাপাতালে ওয়েডসনের সঙ্গে গিয়েছিলেন লাল-হলুদের স্টপার গুরবিন্দর সিংহ ও ক্লাবের শীর্ষকর্তা দেবব্রত সরকার। রোগীর দুঃখ-কষ্ট দেখে স্থির থাকতে পারেননি হাইতিয়ান স্টার। মারণ রোগের সঙ্গে শিশুদের লড়াই দেখে চোখে জল এসে যায় ওয়েডসনের। তাদের কষ্ট দেখে প্রায় আর্তনাদ করে উঠেছিলেন তিনি।  
পরে হাইতির তারকা বলেন, ‘ওদের (ক্যান্সার আক্রান্ত শিশুদের) সঙ্গে আমার ছেলের কোনও পার্থক্য নেই। বাচ্চা বাচ্চা ছেলেমেয়েগুলোকে দেখে আমার নিজের ছেলের কথাই মনে পড়ে গিয়েছিল।’